Ժամանակակից Հռոմը՝ Կամպո Վաչչինո

«Ժամանակակից Հռոմը՝ Կամպո Վաչչինո» (), անգլիացի բնանկարիչ, ռոմանտիզմի ներկայացուցիչ Ուիլյամ Թըրների նկարներից։ Այս ստեղծագործությունը հեղինակը վրձնել է 1839 թվականին։ Յուղաներկով կտավի չափերն են 91,8 × 122,6 սմ։

Այսօր «Ժամանակակից Հռոմը՝ Կամպո Վաչչինո» ստեղծագործությունը պահպանվում և ցուցադրվում է Փոլ Գեթիի թանգարանում (Լոս Անջելես, ԱՄՆ)։

Նկարագիր
«Ժամանակակից Հռոմը՝ Կամպո Վաչչինո» ստեղծագործությունը Ուիլյամ Թըրների Հռոմին նվիրված շարքի վերջին նկարներից մեկն է։ Կտավում պատկերված է Հռոմի ֆորումը, որին երբեմն անվանել են Կամպո Վաչչինո (Campo Vaccino՝ «կովերի արոտավայր»)։

Պատմություն 
Կտավն առաջին անգամ հանրությանը ներկայացվել է 1839 թվականին Լոնդոնի Գեղարվեստի թագավորական ակադեմիայում․ այստեղ այն ցուցադրվել է «Հին Հռոմը՝ Ագրիպինայի ժամանումը Գերմանիկայի աճյունի հետ» (, այսօր Թեյթ պատկերասրահում է) կտավի հետ միասին։

Ցուցադրության ժամանակ «Ժամանակակից Հռոմը՝ Կամպո Վաչչինո» ստեղծագործությունը ձեռք է բերել կոլեկցիոներ Հյու Մանրոն, ով Թըրների ընկերն էր ու հովանավորը։

1878 թվականին նկարը 4450 գինեայով գնում է անգլիացի քաղաքական և պետական գործիչ, 1869 թվականից՝ Լորդերի պալատի անդամ, 1886, 1892-1894 թվականներին արտաքին գործերի նախարար, 1894-1895 թվականներին Անգլիայի վարչապետ, 1894-1896 թվականներին լիբերալ կուսակցության պարագլուխ, Ռոզբերիի 5-րդ և Միդլոթիանի 1-ին կոմս Արչիբալդ Ֆիլիպ Փրիմռոզն ու նրա կինը՝ Հաննա Ռոտշիլդը)։ Դրանից հետո շուրջ հարյուր տարի կտավը մնում է Մենթմոր Թաուերսում՝ նրանց ընտանեկան արվարձանային տանը։ 1978 թվականին, մնալով ընտանիքի սեփականությունը, այն հանձնվում է Էդինբուրգում գտնվող Շոտլանդիայի ազգային պատկերասրահին, որտեղ մնացել է երեսուն տարի։

2010 թվականի հուլիսի 7-ին «Ժամանակակից Հռոմը՝ Կամպո Վաչչինո» ստեղծագործությունը լոնդոնյան Sotheby's աճուրդի տանը վաճառվում է 29,7 միլիոն ֆունտ ստերլինգով (մոտավորապես 45 միլիոն դոլար)․ տվյալ պահին այն ամենամեծ գինն էր, որը երբևէ տրվել էր Թըրների կտավների համար։ Դրանից հետո նկարը դարձավ Փոլ Գեթիի թանգարանի սեփականությունը։

Ծանոթագրություններ

Արտաքին հղումներ 
 Modern Rome — Campo Vaccino, 1839, Joseph Mallord William Turner, Google Cultural Institute
 Modern Rome – Campo Vaccino, J. Փոլ Գեթիի թանգարան

1839 նկարներ
Ուիլյամ Թըրների նկարներ
Փոլ Գեթթի թանգարանի նկարներ
Անգլիայի արվեստ